# Cal Macià (Alcarràs)

Cal Macià és una masia del nucli de població de Vallmanya al municipi d'Alcarràs, a la comarca del Segrià, inclosa a l'Inventari del Patrimoni Arquitectònic de Catalunya.

## Descripció

Gran casal rectangular de planta baixa, pis i golfes, cobert a dos vessants i amb el carener perpendicular a la façana principal. Hi té adossades diverses dependències, entre les quals destaca una galeria força reformada i amb afegits posteriors. A la façana principal, els murs de planta baixa i pis són de pedra vista, amb portes i finestres estructurades amb elements de pedra.

## Història

En origen, Cal Macià era una construcció cartoixana del segle xvii, fins que Agapit Lamarca, propietari de la finca, va dur a terme a finals del segle xix una gran reforma arquitectònica de les antigues estances cartoixanes. Així, doncs, la casa pairal pertanyia la família d'Eugènia Lamarca i de Mier, esposa del president Francesc Macià. Aquesta la va heretar i la família hi passava llargues temporades. A part de la masia, comptava amb centenars d'hectàrees destinades a l'activitat agrària. L'interior de la casa fou modificat després de ser incendiada durant la Guerra Civil espanyola.
El 2008, l'ajuntament d'Alcarràs va declarar la casa com a bé cultural d'interès local. Amb motiu de l'estat ruïnós en què es trobava l'edifici, amb diversos esfondraments a la coberta i esquerdes a la façana principal a causa de l'abandonament per part de l'empresari agrícola que n'era propietari, l'any 2021, en ocasió del 90è aniversari de la proclamació de la República Catalana, més d'un centenar de persones exigiren a l'ajuntament d'Alcarràs que comprés i restaurés la casa pairal. En l'acte, convocat per la iniciativa popular Salvem Cal Macià, es va fer una ruta divulgativa per la finca, es va llegir un manifest a favor de recuperar i conservar aquest patrimoni, i es va presentar la idea d'establir-hi un espai de memòria històrica i un centre d'interpretació sobre el president Macià, la seva família i la importància de l'entorn.
El 22 de desembre de 2023, la consellera de Cultura, Natàlia Garriga, va anunciar la compra pública de la finca, la restauració de Cal Macià i la seva futura incorporació a la Xarxa d'Espais de Memòria Democràtica de Catalunya, així com el canvi de categoria de la casa a bé cultural d'interès nacional.

## Referències

* 1 2 «Cal Macià». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 2 octubre 2018].
* ↑ «La Generalitat i la Diputació de Lleida invertiran 920.000 euros en la compra i restauració de la casa de Vallmanya». 324cat, 22-12-2023. [Consulta: 22 desembre 2023].
* ↑ Tort, Joan. «Alerten del risc de ruïna de la masia de Francesc Macià». El Punt Avui, 01-08-2017. [Consulta: 13 abril 2021].
* ↑ «Reclamen la recuperació de la casa pairal de Francesc Macià». El Punt Avui, 12-04-2021. [Consulta: 13 abril 2021].
* ↑ Argueta, Aina. «La Casa Vallmanya es restaurarà per convertir-se en un espai de memòria democràtica». El Punt Avui, 22-12-2023. [Consulta: 22 desembre 2023].

## Bibliografia

* Vallmanya, el paradís perdut de Francesc Macià. Lleida: Pagès Editors, 2023. ISBN 978-84-1303-504-8.